钦定古今图书集成/明伦汇编/宫闱典/第074卷 > 《东宫圣学议》霍韬
## 钦定古今图书集成/明伦汇编/宫闱典/第074卷 > 《东宫圣学议》霍韬

臣等伏蒙圣恩，擢补东宫官僚。恩命下临，无任感激。
古人蒙一饭之惠，犹思效报。圣上独擢臣等，隆以清
秩，委以重任，岂直一饭之德比也？臣等所由万倍感
激，图报无涯也。仰惟皇太子今未出阁，臣僚未得供
职，未得陈说文辞，图以涵养睿资，预培圣功之基，惟
曰“闻正言，见正事，习正道，久而默化，习与性成”而已
矣。臣等又闻古昔圣学，图史箴诫，日陈于前，于以维
持身心，无不备具。进善之旌，诽谤之木，朝夕饫闻。善
言日进则德日崇，谤言日闻则过日寡。帝王乐求谤
言，何也？图以优进圣域也。臣等窃取古意，绘为《圣功
图》一十三幅，装为一册，献上东宫殿下。其一曰《文王
世子问安》，次曰《文王世子视膳》。愿皇太子大孝师文
王也次三曰《文王世子齿让》愿皇太子默契古圣王
谦德也次四曰汉儒桓荣授经愿皇太子见东汉存
古风去隆代未远也次五曰神尧茅茨土阶愿皇太
子知我祖宗皇帝圣德上符神尧也次六曰大禹菲
饮食，恶衣服愿皇太子敦俭重祀也次七曰大禹卑
宫室力沟洫愿皇太子知圣王啬身勤民也次八曰
周王稼穑艰难。愿皇太子默契帝王传授心法也帝
王知稼穑艰难乃知小民之依不恣逸欲所以祈天
永命也次九曰周室后妃蚕织愿皇太子知帝王家
法也后妃知蚕织之勤乃知绮绣难得不敢侈也次
十曰宫中隙地种蔬愿皇太子知我圣祖盛德同符
尧禹“也，万世太平之丕基也。十一曰西苑耕稼。愿皇
太子知我圣上恤民稼穑艰难，同符成周，上契虞舜
也。十二曰西苑蚕桑。愿皇太子知我圣上家法”，即成
周家法也，“《关雎》《麟趾》之风也。十三曰商王高宗访道。
愿皇太子知帝王圣学也。圣王务学勤诚，贤臣语学
谆切，莫盛于高宗傅说万世准极也。”是图次先后，微
意也。伏愿皇上少垂圣览。如谓臣等所绘图册或有
少裨东宫作圣之资，敕下内侍谨厚人员，将臣等所
绘图册时进皇太子观玩，未用讲解文义，且观图象
得意，契悟自深，愈于讲说之烦也。臣等据事直辞，无
所忌讳，虽未及古人拾遗补过之盛节，亦庶几言无
伪饰。欲皇太子预养纳言之量，无俾古人树诽谤木
者，专美于前也